ธปท.ระบุสินเชื่อชะลอ เหตุลงทุนยังไม่ขยับขึ้น
ธปท.เผยสินเชื่อเดือน ก.ค.ปีนี้ หดตัว 4% เหตุสินเชื่อใหม่ลงทุนอุตสาหกรรมลดและสินเชื่อครัวเรือนชะลอ
4 ก.ย. 2559

โพสต์ทูเดย์ - ธปท.เผยสินเชื่อเดือน ก.ค.ปีนี้ หดตัว 4% เหตุสินเชื่อใหม่ลงทุนอุตสาหกรรมลดและสินเชื่อครัวเรือนชะลอ
ธนาคารแห่งประเทศไทย (ธปท.) รายงานการขยายตัวของสินเชื่อระบบสถาบันการเงินเดือน ก.ค. 2559 มียอดคงค้าง 16.3 ล้านล้านบาท ขยายตัว 4% ชะลอลงจากเดือน มิ.ย. 2559 ที่มียอดคงค้าง 16.35 ล้านล้านบาท ขยายตัว 4.5% เนื่องจากสินเชื่อใหม่ขยายตัวลดลง สอดคล้องกับการผลิตและการลงทุนของอุตสาหกรรมส่วนใหญ่ที่อยู่ในระดับต่ำ
ทั้งนี้ ปริมาณสินเชื่อใหม่ในภาคค้าส่งค้าปลีก และสินเชื่อของบริษัทโฮลดิ้งปรับลดลงหลังเร่งไปมากในช่วงก่อนหน้า เนื่องจากบริษัทโฮลดิ้งมีการระดมทุนในตลาดตราสารทุนเพิ่มขึ้น เพื่อปรับโครงสร้างเงินลงทุนและชำระคืนหนี้เงินกู้จากสถาบันการเงินที่บริษัทใช้ในการเข้าซื้อกิจการ
สำหรับปริมาณสินเชื่อใหม่ที่ให้แก่ภาคครัวเรือนขยายตัวในอัตราที่ชะลอลงเมื่อเทียบกับระยะเดียวกันปีก่อน โดยเฉพาะสินเชื่อเพื่อที่อยู่อาศัย ตามการชะลอลงของภาวะตลาดอสังหาริมทรัพย์ และสินเชื่อเช่าซื้อยานพาหนะ สอดคล้องกับยอดขายยานยนต์ที่ชะลอลงเช่นกัน